**ПОНОЋ-ЂУРА ЈАКШИЋ**

**Прочитати песму у Читанци.**

|  |  |
| --- | --- |
|  | * Разговор са славујима завршио се увече, птице су се повукле са доласком мрака, лирски субјект је остао сам под липама занет мислима које су се настављале на његов дијалог са птицама. А онда:

*...Поноћ је.**У црном плашту нема богиња;**слободне душе то је светиња.**То глухо доба, тај црни час.** Први стих је изузетно кратак (само три слога), а три тачке испред њега и његова интонација завршетка казивања наводи на мисао да му је нешто претходило. Ово доба ноћи је створено за *слободне* *душе* ‒ мир је, нема никога. Синтагма *црни час* има фолклорно-мистично порекло и значење: то је доба ноћи када се појављују нечастиве силе, ђаволи, вампири, духови. То је доба размеђе могућег и немогућег, рационалног и ирационалног, реалног и метафизичког.
* Свест лирског субјекта је изузетно напрегнута услед нарастања негативних емоција и расположења и њиховог сталног умножавања (гнев, срџба, огорчење, презир, резигнација, клонуће, изгубљена вера, очај) још од вечерњег дијалога са птицама и од тада су стално добијале на интензитету. Оне су, дакле, присутне у лирском субјекту, а испољиће се делимично кроз реторска питања и потпуно у обраћању мајчиним сенима.
* Напрегнута свест је постала преосетљива, а у њу се још укључују фолклорно-мистичне представе о поноћи. У том моменту се јављају звучне и визуелне халуцинације које покрећу вербално испољавање лирског субјекта: путем реторских питања у првом делу песме и обраћања сенима давно умрле мајке у другом делу песме.
* Све започиње звучним халуцинацијама. Три звучне сензације јављају се у размацима, **градацијски** поређане: глас, ход и шкрипа врата. У тренутку када лирски субјект констатује *то глухо доба, тај црни час*, долази изненађење: *Ал’ какав глас?...* Ово је неизговорен узвик, питање и исказ истовремено. Ту су три типа реченице истовремено, три интонациона квалитета у једном, три садржине. Појава гласа у апсолутној тишини изазива изненађење. Синтагма *какав глас* истовремено је питање и исказ ‒ констатација. Питање је у пореклу гласа: чији је, одакле је? Исказ је у квалификацији: *какав* *глас* = необичан, чудан глас ‒ он најпре наличи на хујање које се полако губи (*ко да умире*) и стиче се утисак *да из црне земље извире.*
* Након овог изненађења следи низ реторских питања која доживљају звука дају космичке димензије, а лирског субјекта стапају са космосом:

*Можда то дуси земљи говоре?**Ил’ земља куне своје покоре?**Ил’ небо, можда, даље путује**да моју клетву више не чује?**Па звезде плачу, небо тугује,**последњи пут се с земљом рукује!*У ова три реторска питања остварена је хипербола васионских размера (небо се са земљом рукује). У једном стиху испреплеле су се **метафора, хипербола, персонификација и синестезија** (*Па звезде плачу, небо тугује*). **Синестезија** – уједињење чулних сензација, спонтана субјективна асоцијација разнородних чулних утисака изазвана директним доживљавањем само једног од њих (нпр. мириси имају облик, боје, звукове...); у књижевности представља стилску фигуру повезивања слика које не потичу од истог чула (нпр. меко плаветнило). Појединости су **градацијски** поређане: земља, небо, звезде. Халуцинантна слика космичких догађања уноси немир у душу лирског субјекта кога плаши могућност да небо нестане, да на земљи више не свањава и да остане вечита тама. У овом страху није наслућивање катаклизме која би свет бацила у мрак; у њему је страх да не нестане неба као извора и уточишта људских снова; да не нестане светлости која симболизује чистоту и спокојство; да не наступи мрак неслободе и духовног мртвила. * У наредним стиховима појављује се нова звучна сензација: *И ход се чује.*.. Мисао о томе звуку није доречена до краја: три тачке означавају прекид који је настао због брзе реакције лирског субјекта низом реторских питања. Прва звучна сензација иницирала је само три питања, ова друга покреће низ од десет питања. Ход који се чује може да потиче од поноћи, ваздуха, облака, боника, анђела, смрти (симболично предочена косом), љубави, злобе, сузе, мртвих које земља враћа. Углавном су то све апстрактне појединости осим боника и сузе. Човека овде нигде нема. Он може само да се наслути директно у лику боника, или симболично у злоби, јер је он њено оличење као што ће се видети из обраћања мајчиној сени. Као да се у мислима лирског субјекта јавља слутња о пореклу гласа (*ил’ да из црне земље извире*) и хода (*или нам мртве враћа земљица*), али он о тој слутњи више ништа не каже.

 * Али када се појави трећа звучна сензација (*Врата шкринуше*) као да нестаје мистерије звукова, загонетка се разрешава, лирски субјект узвикује (**екскламација**):

*О душе! О мила сени!* *О мајко моја! О благо мени!*Четири узвика у једном даху изражавају радост и олакшање: као да га је обасјала светлост, као да му се скинуо сав терет са душе. Мајка је **симбол** заштите, топлине и љубави; мајчина љубав је светлост усред таме; она раскрављује срце из кога нагло потекне исповест:*О мајко моја! О благо мени**Много је дана, много година**много је горких било истина,**много ми пута дрхташе груди,**много ми срца цепаше људи**много сам кајо, много грешио**и хладном смрћу себе тешио;**многу сам горку чашу попио,**многи сам комад сузом топио…**О мајко, мајко!О мила сени!**Откад те мајко, нисам видео,**никаква добра нисам видео...*У овој исповести, осим речи *мајка*, нема ни једне светле речи, ни једне речи са позитивним предзнаком (горко (2), дрхташе, цепаше, кајо, грешио, хладна, смрт, суза) ‒ у осам стихова десет оваквих речи и то *помножено* девет пута поновљеним прилогом *много*. **Анафорско** понављање прилога *много* снажно појачава укупну садржину и значење набројаних речи. И на крају, као синтеза и закључак: *Никаква добра нисам видео*. И знајући да ће му мајка рећи да му је ипак добро јер је жив, јер *међу људима си, међу ближњима*, он је предухићује врло мрачном сликом света у коме живи:*Ал’ зло је, мајко, бити међ’ њима:**под руку с злобом пакост путује,**с њима се завист братски рукује,**А лаж се увек онде находи**Где их по свету подлост проводи;**ласка их двори, издајство служи,**а невера се са њима дружи!...**О мајко, мајко, свет је пакостан,**живот је, мајко, врло жалостан!...* * Овакво сагледавање живота резултат је песниковог искуства: у његовом животу било је мало светлих тренутака, а његово искуство са ближњима управо је изложено у горе наведеним стиховима ‒ оно је поразно. То је песимистичко сагледавање живота, тачније, морала људског друштва. Али је ова песма, као и многе друге, протест против таквога друштва и његовог устројства, а протест је вид отпора и непредавања.
 |
|  |  |

**ПРЕПИШИТЕ У СВЕСКЕ**

|  |
| --- |
| **На Липару ‒ Поноћ** Ђура Јакшић *Вече* (гнев, срџба, огорчење, презир, резигнација, клонуће, изгубљена вера, очај) *... Поноћ је.* ‒ мир, *црни час* (размеђе могућег и немогућег, рационалног и ирационалног) *Ал’ какав глас?...* ‒ узвик, питање и исказ ‒ три реторска питања ‒ хипербола *‒ Па звезде плачу, небо тугује ‒*  **метафора, хипербола, персонификација и синестезија**  ‒ земља, небо, звезде ‒ **градацијa**  ‒ **синестезија –** уједињење чулних сензација (меко плаветнило) *И ход се чује.*.. ‒ десет реторских питања (поноћ, ваздух, облак, боник, анђео, смрт, љубав, злоба, сузе,  мртви) *Врата шкринуше* ‒ мајка (симбол љубави, заштите, нежности...) ‒ горко, дрхташе, цепаше, кајо, грешио, тешио, хладна, смрт, суза **х** МНОГО (**анафора**) песимистичко виђење света и живота  |

**ДОМАЋИ ЗАДАТАК**

**ОДГОВОРИТЕ НА ПИТАЊА:**

**1.** Која су се расположења и осећања „нагомилала“ у лирском субјекту ако узмемо у обзир песму *Вече*  на коју се песма *Поноћ*  надовезује?

**2.** Које визуелне и звучне халуцинације доживљава лирски дубјект? Како су оне распоређене?

 3.Протумачите низ реторских питања која следе. Која стилска фигура је у њиховој основи?

 4 Протумачите стилске фигуре у стиху *Па звезде плачу, небо тугује.* Које осећање изазива овај доживљај у лирском субјеку? Од чега страхује лирски субјекат?

5. Какво откриће лирском субјекту доноси трећа звучна сензација? Како лирски субјект доживљава сусрет са сени мајке?

6. Какво је песниково сагледавање живота?